**OBRAZLOŽENJE**

**PRAVNI TEMELJ ZA DONOŠENJE AKTA:**

Članak 132. Zakona o gradnji („Narodne novine“ br. 153/13, 20/17, 39/19 i 125/19) i članak 39. Statuta Grada Pula-Pola („Službene novine“ Grada Pule broj 7/09, 16/09, 12/11, 01/13, 2/18,2/20,4/21 i 5/21).

**OSNOVNA PITANJA KOJA SE UREĐUJU AKTOM:**

Predlaže se donošenje Odluke o privremenoj zabrani izvođenja radova u 2022. godini, i to izvođenja zemljanih radova i radova na izgradnji konstrukcije svih vrsta građevina, osim građevina javne i društvene namjene, godišnje kalendarsko razdoblje i vrijeme u kojem se zabranjuje izvođenje građevinskih radova, utvrđuju zakonski razlozi u kojima je moguće izvoditi radove te odredbe o nadzoru propisane Zakonom o građevinskoj inspekciji i Naputkom Ministarstva graditeljstva i prostornog uređenja o novčanim kaznama koje izriču komunalni redari u provedbi Zakona o građevinskoj inspekciji („Narodne novine“, broj 23/18).

**PRIKAZ STANJA KOJE SE UREĐUJE AKTOM:**

Člankom 132. Zakona o gradnji, propisano je da predstavničko tijelo jedinice lokalne samouprave po prethodno pribavljenom mišljenju turističke zajednice općine, odnosno grada može odlukom za određene vrste građevina, na određenim područjima, odrediti razdoblje iduće kalendarske godine i vrijeme u kojem se ne mogu izvoditi zemljani radovi i radovi na izgradnji konstrukcije građevina.

Nacrtom Odluke predlaže se zabraniti izvođenje zemljanih radova i radova na izgradnji konstrukcija svih vrsta građevina osim građevina javne i društvene namjene namijenjene obavljanju djelatnosti u području društvenih djelatnosti (odgoja, obrazovanja, prosvjete, znanosti, kulture, sporta, zdravstva i socijalne skrbi), radu državnih tijela i organizacija, tijela i organizacija lokalne i područne (regionalne) samouprave, pravnih osoba s javnim ovlastima i udruga građana i vjerskih zajednica.

Predmetno zabrana se, sukladno zakonu, ne odnosi na građevine, odnosno radove za čije je građenje, odnosno izvođenje utvrđen interes Republike Hrvatske, na uklanjanje građevina na temelju rješenja građevinske inspekcije ili odluke drugog tijela državne vlasti te  građenje građevina, odnosno izvođenje radova u godini u kojoj je odluka stupila na snagu.

Zabrana radova odnosi se na 2022. godinu, obzirom se sukladno članku 132. Zakona o gradnji privremena zabrana izvođenja radova određuje za iduću kalendarsku godinu.

Nacrtom Odluke predlaže se vremensko razdoblje u kojem se zabranjuje izvođenje predmetnih radova u 2022. godini i to u razdoblju od 20. lipnja do 15. rujna, sve dane, u vremenu od 00,00 do 24,00 sata te nedjeljom, blagdanima i praznicima, u vremenu od 00,00 do 24,00 sata.

Člankom 51. i 58. Zakona o građevinskoj inspekciji („Narodne novine“, broj: 153/13) utvrđene su mjere i nadležnost komunalnih redara u postupanju temeljem navedenog Zakona. Komunalni redari postupaju sukladno Zakonu o građevinskoj inspekciji te s tim u vezi primjenjuju i izriču novčane kazne određene Naputkom Ministarstva graditeljstva i prostornog uređenja o novčanim kaznama koje izriču komunalni redari u provedbi Zakona o građevinskoj inspekciji (»Narodne novine«, broj 23/18).

Obzirom je Grad Pula turistička destinacija koju svake godine posjećuje sve veći broj domaćih i stranih turista predlaže se privremeno zabraniti navedene radove u kraćem vremenskom periodu osiguravajući pritom mogućnost izvođenja radova na građevinama javne i društvene namjene čije je izvođenje u interesu svih građana Grada Pule.

Slijedom navedenog predlaže se donošenje Odluke o privremenoj zabrani izvođenja radova u 2022. godini.

**SREDSTVA POTREBNA ZA PROVOĐENJE ODLUKE**

Za provedbu ove Odluke nije potrebno osigurati dodatna financijska sredstva.

Pripremila:

Iva Vujičić Orović, dipl.iur.

**P.O. GRADONAČELNIKA**

**Robert Stemberger, dipl.ing.geod.**